Soliq toʻlovchining shaxsiy kabinetidan foydalanish tartibi toʻgʻrisidagi nizomni tasdiqlash haqida
(resolution, 2026-04-13)

Oʻzbekiston Respublikasi Soliq kodeksining 19, 56-moddalariga va Oʻzbekiston Respublikasi Prezidentining 2017-yil 18-iyuldagi PF-5116-sonli “Soliq maʼmuriyatchiligini tubdan takomillashtirish, soliqlar va boshqa majburiy toʻlovlarning yigʻiluvchanligini oshirish chora-tadbirlari toʻgʻrisida”gi Farmoniga muvofiq Oʻzbekiston Respublikasi Davlat soliq qoʻmitasi qaror qiladi: 1. Soliq toʻlovchining shaxsiy kabinetidan foydalanish tartibi toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Ushbu Nizom Oʻzbekiston Respublikasi Soliq kodeksining 19, 56-moddalariga va Oʻzbekiston Respublikasi Prezidentining 2017-yil 18-iyuldagi PF-5116-sonli “Soliq maʼmuriyatchiligini tubdan takomillashtirish, soliqlar va boshqa majburiy toʻlovlarning yigʻiluvchanligini oshirish chora-tadbirlari toʻgʻrisida”gi Farmoniga muvofiq soliq toʻlovchining shaxsiy kabinetidan foydalanish tartibini belgilaydi. 1. Ushbu Nizomda quyidagi asosiy tushunchalar qoʻllaniladi: soliq toʻlovchining shaxsiy kabineti (bundan buyon matnda shaxsiy kabinet deb yuritiladi) — Oʻzbekiston Respublikasi Soliq qoʻmitasining rasmiy veb-saytiga joylashtirilgan, soliq toʻlovchilar va davlat soliq xizmati organlarining soliq toʻgʻrisidagi qonunchilik hujjatlarida nazarda tutilgan huquq va majburiyatlari amalga oshirilishi bilan bogʻliq boʻlgan oʻzaro munosabatlarni elektron tarzda amalga oshirishni taʼminlaydigan axborot resursi; soliq toʻlovchilar — Oʻzbekiston Respublikasining Soliq kodeksiga muvofiq zimmasiga belgilangan soliqlar hamda yigʻimlarni toʻlash majburiyati yuklatilgan yuridik va jismoniy shaxslar; shaxsiy kabinetni aktivlashtirish — soliq toʻlovchilar va davlat soliq xizmati organlarining soliq toʻgʻrisidagi qonunchilik hujjatlarida nazarda tutilgan huquq va majburiyatlari amalga oshirilishi bilan bogʻliq boʻlgan oʻzaro munosabatlarni elektron tarzda amalga oshirishga oʻtish; shaxsiy kabinetni amal qilishini toʻxtatib turish — soliq toʻlovchilar va davlat soliq xizmati organlarining soliq toʻgʻrisidagi qonunchilik hujjatlarida nazarda tutilgan huquq va majburiyatlari amalga oshirilishi bilan bogʻliq boʻlgan oʻzaro munosabatlarni elektron tarzda amalga oshirishdan voz kechish; elektron raqamli imzo — elektron hujjatdagi mazkur elektron hujjat axborotini elektron raqamli imzoning yopiq kalitidan foydalangan holda maxsus oʻzgartirish natijasida hosil qilingan hamda elektron raqamli imzoning ochiq kaliti yordamida elektron hujjatdagi axborotda xatolik yoʻqligini aniqlash va elektron raqamli imzo yopiq kalitining egasini identifikatsiya qilish imkoniyatini beradigan imzo; elektron hujjat — elektron shaklda qayd etilgan, elektron raqamli imzo bilan tasdiqlangan hamda elektron hujjatning uni identifikatsiya qilish imkonini beradigan boshqa rekvizitlariga ega boʻlgan axborot; yagona identifikatsiya qilish tizimi — jismoniy va yuridik shaxslarni haqiqiy identifikatsiya qilishni, shuningdek idoralararo elektron hamkorlikda mansabdor shaxslarning axborot tizimlari va maʼlumotlar bazalaridan ruxsat olib foydalana olishlarini taʼminlovchi davlat axborot tizimi. 2. Shaxsiy kabinetni qoʻllash quyidagi maqsadlarga qaratilgan: soliq toʻlovchilar va davlat soliq xizmati organlarining soliq toʻgʻrisidagi qonunchilik hujjatlarida nazarda tutilgan huquq va majburiyatlari amalga oshirilishida zamonaviy axborot-texnologiyalaridan keng foydalanish; soliq toʻlovchilarga toʻgʻridan-toʻgʻri muloqotsiz xizmat koʻrsatish; soliq toʻlovchilarga davlat xizmatlaridan foydalanishida qulayliklar yaratish; soliq toʻlovchilar va davlat soliq xizmati organlari oʻrtasidagi oʻzaro munosabatlarda hujjatlar aylanish mexanizmini soddalashtirish va tezkorligini oshirish; soliq maʼmuriyatchiligi sifati va samaradorligini yanada yaxshilashni taʼminlash. 3. Soliq toʻlovchida shaxsiy kabinet mavjud boʻlmagan taqdirda, soliq toʻlovchi va davlat soliq xizmati organi oʻrtasidagi oʻzaro munosabatlar soliq toʻgʻrisidagi qonunchilik hujjatlarida belgilangan tartibda amalga oshiriladi. 4. Shaxsiy kabinet jismoniy shaxs, yakka tartibdagi tadbirkor yoki yuridik shaxs soliq toʻlovchi sifatida davlat soliq xizmati organlarida hisobga qoʻyilgan kundan boshlab uch ish kuni ichida Oʻzbekiston Respublikasi Soliq qoʻmitasining rasmiy veb-saytida avtomatik rejimida shakllantiriladi. Shaxsiy kabinet soliq toʻlovchilar toifalari (jismoniy shaxslar, yakka tartibdagi tadbirkorlar, yuridik shaxslar) uchun alohida shakllantiriladi. Jismoniy shaxsga, ushbu shaxs yakka tartibdagi tadbirkor boʻlishidan yoki boʻlmasligidan qatʼi nazar, soliq toʻlovchining bitta shaxsiy kabineti shakllantiriladi. Yakka tartibdagi tadbirkor sifatida hisobga turgan jismoniy shaxs oʻz soliq toʻlovchining shaxsiy kabinetidan yakka tartibdagi tadbirkor sifatidagi oʻz huquqlari va majburiyatlarini elektron tarzda amalga oshirish uchun foydalanishi mumkin. 5. Soliq toʻlovchi faqat bitta shaxsiy kabinetga ega boʻlishi mumkin. Soliq toʻlovchini hisobga olish joyidan qatʼi nazar, uning davlat soliq xizmati organlari bilan oʻzaro munosabatlari bitta shaxsiy kabinet orqali amalga oshiriladi. 6. Soliq toʻlovchining shaxsiy kabinetidan foydalanish soliq toʻlovchi tomonidan ixtiyoriy ravishda amalga oshiriladi. Bunda davlat soliq xizmati organlari hamda soliq toʻlovchilar boʻlgan yuridik shaxslar va yakka tartibdagi tadbirkorlar oʻrtasidagi axborot almashinuvi faqat soliq toʻlovchining shaxsiy kabineti orqali amalga oshiriladi. 7. Shaxsiy kabinetni aktivlashtirish yoki amal qilishini toʻxtatib turish uchun soliq toʻlovchi tomonidan tegishlicha ushbu Nizomning 1, 2 va 3-ilovalarida keltirilgan shakl boʻyicha bevosita hisobga olingan joydagi davlat soliq xizmati organiga yoki Oʻzbekiston Respublikasi Soliq qoʻmitasining rasmiy veb-sayti orqali Davlat soliq xizmati organlari bilan oʻzaro munosabatlarni shaxsiy kabinet orqali amalga oshirish (amalga oshirishdan voz kechish) toʻgʻrisidagi ariza bilan murojaat etadi. Ariza taqdim etilgan kundan boshlab shaxsiy kabinet aktivlashtiriladi (amal qilishi toʻxtatib turiladi). Soliq toʻlovchining shaxsiy kabineti aktivlashtirilganidan keyin to uning amal qilishi toʻxtatib turilguniga qadar davlat soliq xizmati organlari barcha hujjatlarni soliq toʻlovchiga faqat uning shaxsiy kabineti orqali yuboradi. Soliq toʻlovchi hujjatlarni davlat soliq xizmati organlariga xuddi shunday tartibda yuboradi. 8. Shaxsiy kabinetga kirish soliq toʻlovchining elektron raqamli imzosi qoʻllanilgan holda yagona identifikatsiya qilish tizimi orqali amalga oshiriladi. Bunda: soliq toʻlovchi jismoniy shaxsning shaxsiy kabinetiga kirish uchun — jismoniy shaxsning elektron raqamli imzosi kaliti; soliq toʻlovchi yakka tartibdagi tadbirkorning shaxsiy kabinetiga kirish uchun — davlat roʻyxatidan oʻtgan hamda tadbirkorlik faoliyatini amalga oshirayotgan jismoniy shaxsning elektron raqamli imzosi kaliti; soliq toʻlovchi yuridik shaxsning shaxsiy kabinetiga kirish uchun — yuridik shaxs vakilining elektron raqamli imzosi kaliti talab etiladi. 9. Agar jismoniy shaxs davlat soliq xizmati organlarida yuridik shaxsning rahbari sifatida hisobda turgan boʻlsa, ushbu jismoniy shaxs oʻz elektron raqamli imzosi kaliti bilan yuridik shaxsning shaxsiy kabinetiga kirishi mumkin. 10. Soliq toʻlovchi shaxsiy kabinet orqali davlat soliq xizmati organlariga: a) Davlat soliq xizmati organlari bilan oʻzaro munosabatlarni shaxsiy kabinet orqali amalga oshirish (amalga oshirishdan voz kechish) toʻgʻrisidagi arizani; b) davlat soliq xizmati organiga shaxsiy kabinet orqali yuborilishi Oʻzbekiston Respublikasi Soliq kodeksida nazarda tutilgan hujjatlarni; v) boshqa hujjatlarni (maʼlumotlarni), shu jumladan davlat soliq xizmati organlariga murojaatlarni yuborishi mumkin. Soliq toʻlovchilar tomonidan shaxsiy kabinet orqali davlat soliq xizmati organlariga yuboriladigan elektron hujjatlarning roʻyxati Oʻzbekiston Respublikasi Soliq qoʻmitasining rasmiy veb-saytida joylashtiriladi. 11. Soliq toʻlovchilar tomonidan hujjatlar davlat soliq xizmati organlariga soliq toʻlovchining shaxsiy kabineti orqali yuborilganda — joʻnatilgan kun, pochta orqali yuborilganda besh kundan keyin olingan deb hisoblanadi. 12. Soliq toʻlovchilar elektron hujjatlarni aktivlashtirilgan shaxsiy kabinet orqali yuborganda ushbu hujjatlarni davlat soliq xizmati organlariga qogʻoz shaklida yuborish talab etilmaydi. 13. Shaxsiy kabinetga yangi hujjat kelib tushganda soliq toʻlovchining arizasida koʻrsatilgan mobil telefoni raqamiga avtomat tarzda SMS xabarnoma yuboriladi. 14. Soliq toʻlovchi oʻz shaxsiy kabinetida saqlanadigan elektron hujjatlarni koʻrishi, kompyuteriga yuklab olishi va chop etishi mumkin. 15. Soliq toʻlovchi tomonidan shaxsiy kabinet orqali yuborilgan elektron hujjatlar Oʻzbekiston Respublikasining Soliq kodeksi va boshqa qonunchilik hujjatlarida belgilangan tartibda koʻrib chiqiladi. 16. Davlat soliq xizmati organlari shaxsiy kabinet orqali soliq toʻlovchilarga: a) soliq toʻlovchiga shaxsiy kabinet orqali yuborilishi Oʻzbekiston Respublikasi Soliq kodeksida nazarda tutilgan hujjatlarni; b) soliq toʻlovchiga beriladigan fiskal xotiraga ega boʻlgan nazorat-kassa texnikasining roʻyxatdan oʻtkazish kartochkasini berish rad etilganligi toʻgʻrisidagi xabarnomani; v) soliq toʻlovchiga beriladigan fiskal xotiraga ega boʻlgan nazorat-kassa texnikasining roʻyxatdan oʻtkazish kartochkasini; g) boshqa hujjatlarni (maʼlumotlarni), shu jumladan soliq toʻlovchilarni davlat soliq xizmati organlariga qilgan murojaatlariga javob xatlarini yuborishi mumkin. Davlat soliq xizmati organlari tomonidan shaxsiy kabinet orqali soliq toʻlovchilarga yuboriladigan elektron hujjatlarning roʻyxati Oʻzbekiston Respublikasi Soliq qoʻmitasining rasmiy veb-saytida joylashtiriladi. 17. Davlat soliq xizmati organlari elektron hujjatlarni aktivlashtirilgan shaxsiy kabinet orqali yuborganda ushbu hujjatlarni soliq toʻlovchilarga qogʻoz shaklida yuborish talab etilmaydi. 18. Davlat soliq xizmati organlari tomonidan soliq toʻlovchining shaxsiy kabinetiga yuborilgan elektron hujjatlar soliq toʻlovchi tomonidan oʻqib chiqilganidan keyin, lekin ushbu hujjat joʻnatilgan sanadan eʼtiboran uch kundan kechiktirmay olingan deb hisoblanadi. Agar soliq toʻlovchida shaxsiy kabinet mavjud boʻlmasa, hujjatlar buyurtma xat qilib pochta orqali yuboriladi va ular joʻnatilganidan soʻng besh kundan keyin olingan deb hisoblanadi. Hujjatlar soliq toʻlovchiga yoki uning vakiliga shaxsan mazkur hujjatlar olingan sana koʻrsatilgan holda imzo qoʻydirib topshirilishi mumkin. 19. Davlat soliq xizmati organlari tomonidan shaxsiy kabinet orqali soliq toʻlovchiga elektron hujjatlar yuborilgan kuni soliq toʻlovchi tomonidan shaxsiy kabinetning amal qilishini toʻxtatib turish toʻgʻrisida ariza berilgan taqdirda yoki soliq toʻlovchining elektron raqamli imzo kaliti sertifikatining amal qilish muddati tugagan yoki bekor qilingan boʻlsa, mazkur hujjatlar soliq toʻlovchiga uch ish kuni ichida qogʻoz koʻrinishida joʻnatiladi. 20. Shaxsiy kabinet orqali qabul qilib olingan va yuborilgan elektron hujjatlar Oʻzbekiston Respublikasining Soliq kodeksi, “Elektron hujjat aylanishi toʻgʻrisida”gi Qonuni hamda boshqa qonunchilik hujjatlarida belgilangan muddatlarda saqlanadi. 21. Davlat soliq xizmati organlari oʻz vakolati doirasida: shaxsiy kabinetni oʻz vaqtida shakllantirish; oʻz dasturiy-texnik vositalarini qoʻllagan holda shaxsiy kabinetni samarali va uzluksiz ishlashini taʼminlash; soliq toʻlovchilarga shaxsiy kabinetdan foydalanish borasida tushuntirishlar berish, mazkur masalada qoʻllanmalar tayyorlash va tarqatish; shaxsiy kabinetning axborot xavfsizligini taʼminlash chora-tadbirlarini amalga oshirish; shaxsiy kabinetdagi maʼlumotlarning dolzarbligini taʼminlash maqsadida ularni bir ish kunida bir marta yangilash; soliq toʻlovchi tomonidan yuborilgan elektron hujjatlarni belgilangan tartib va muddatlarda koʻrib chiqish uchun javobgar hisoblanadi. 211. Soliq organlari hamda soliq toʻlovchilar boʻlgan yuridik shaxslar va yakka tartibdagi tadbirkorlar daʼvo arizasi (ariza, shikoyat) va unga ilova qilinadigan hujjatlarni ishda ishtirok etuvchi shaxslarga hamda iqtisodiy sudga elektron tarzda yuborish uchun soliq toʻlovchining shaxsiy kabinetidan foydalanishlari mumkin. 22. Ushbu Nizom Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi va Savdo-sanoat palatasi bilan kelishilgan.